Dôvodová správa

Všeobecná časť

	Upravovaná problematika je v súčasnosti čiastočne riešená zákonom NR SR č. 272/1994 Z.z. o ochrane zdravia ľudí v znení zákona č. 514/2001 Z.z. a pokynmi MZ SSR č. 13/1986 Vestníka MZ SSR pre vykonávanie hygienického dozoru na pracoviskách a vyhlasovanie rizikových prác, ktoré už nevyhovujú súčasným požiadavkám. a nemajú charakter všeobecne záväzného právneho predpisu. 
Kategorizácia prác  nie je upravená v práve Európskej únie. Oblasť kategorizácie prác je špecifická pre Slovenskú republiku a Českú republiku.
	V navrhovanej právnej úprave sa nadväzuje na kategorizáciu prác a určovanie rizikových prác v cit.  pokynoch MZ SSR. V Slovenskej republike je dlhoročná tradícia v kvantitatívnom hodnotení pracovnej expozície a zdravotného rizika. Práce sa zaraďujú do kategórií 1 až 4 podľa hodnotenia úrovne práce  a pracovných podmienok z hľadiska ochrany zdravia zamestnancov. Podľa závažnosti vplyvu faktorov práce a pracovného prostredia  na zdravie zamestnancov, ako aj zvýšenej expozície zamestnancov a aj vzhľadom na zmeny zdravotného stavu zamestnancov určujú orgány na ochranu zdravia práce, pri ktorých je zvýšené nebezpečenstvo vzniku chorôb z povolania, profesionálnych otráv alebo iných ochorení súvisiacich s prácou. Hlavným cieľom určovania takýchto prác je ochrana zdravia zamestnancov so zameraním najmä na zvýšený zdravotný dohľad na príslušnom pracovisku a výkon preventívnych lekárskych prehliadok u zamestnancov so stanovenou náplňou a v určenej frekvencii.
	Jednou zo základných povinností zamestnávateľa je vylúčiť riziko pre zdravie zamestnancov vyplývajúce z ich vystavenia zdraviu škodlivým faktorom pracovného prostredia, resp. znížiť toto riziko na najnižšiu možnú mieru. Zamestnávateľ je povinný zabezpečiť ochranu zdravia zamestnancov technickými, organizačnými a inými opatreniami, t.j. opatreniami kolektívnej a individuálnej ochrany vrátane poskytovania osobných ochranných pracovných prostriedkov.
	Návrh nariadenia vlády  upravuje v nadväznosti na zákonnú úpravu najmä kritériá na zaraďovanie prác do kategórií podľa jednotlivých faktorov práce a pracovného prostredia.	Cieľom navrhovanej právnej úpravy je vytvoriť podmienky na účinnú ochranu zdravia zamestnancov, ktorí vykonávajú práce, pri ktorých je zvýšené nebezpečenstvo vzniku chorôb z povolania, profesionálnych otráv alebo iných poškodení zdravia  súvisiacich s vykonávanou prácou a pracovnými podmienkami.   
	Navrhovaná právna úprava je v súlade s Ústavou Slovenskej republiky a so zákonom, na vykonanie ktorého sa navrhuje (zákonom NR SR č. 272/1994 Z.z. v znení zákona             č. 514/2001 Z.z., ktorý nadobudol účinnosť 1.1.2002).
Aj keď problematika obsiahnutá v navrhovanej právnej úprave nie je riešená v práve Európskej únie, úzko nadväzuje na nariadenia vlády, ktorými sa transponujú smernice Európskej únie do nášho právneho poriadku upravujúce problematiku chemických faktorov, karcinogénnych a mutagénnych faktorov, biologických faktorov, azbestu a hluku pri práci. Návrh nariadenia vlády je v súlade s právnymi normami Európskej únie, ktoré upravujú požiadavky na bezpečnosť a ochranu zdravia pri práci. Základný cieľ - ochrana zdravia, je v súlade s princípmi ochrany zdravia vyplývajúcimi z práva EÚ.
Návrh nariadenia vlády nemá vplyv na zamestnanosť a tvorbu pracovných miest a nezakladá zvýšené požiadavky na štátny rozpočet, ani na rozpočty obcí.

Doložka zlučiteľnosti

návrhu nariadenia vlády Slovenskej republiky o kritériách na zaraďovanie prác do kategórií z hľadiska zdravotných rizík a o náležitostiach návrhu na zaradenie prác do kategórií s právom Európskych spoločenstiev a právom Európskej únie

1.	Navrhovateľ:  Vláda Slovenskej republiky

2.	Názov: Nariadenie vlády Slovenskej republiky o kritériách na zaraďovanie prác do kategórií z hľadiska zdravotných rizík a o náležitostiach návrhu na zaradenie prác do kategórií

3.	Záväzky Slovenskej republiky vo vzťahu k Európskym spoločenstvám a Európskej únii:
a) 	Návrh nariadenia vlády sa svojou problematikou dotýka prioritnej oblasti aproximácie práva obsiahnutej v čl. 70 Európskej dohody o pridružení (ochrana zdravia a života ľudí).
Problematika návrhu nariadenia vlády nie je prioritou aproximácie práva podľa aktualizovaného znenia NPAA.
	Problematika návrhu nariadenia vlády nie je prioritou v rámci Partnerstva pre vstup.
	Problematika návrhu nariadenia vlády nie je prioritou v rámci screeningu.
Problematika návrhu nariadenia vlády nepatrí medzi priority v Príprave asociovaných krajín Strednej a Východnej Európy na integráciu do vnútorného trhu EÚ odporúčané v Bielej knihe.
Návrh nariadenia vlády nepatrí medzi prioritné úlohy vlády Slovenskej republiky vyplývajúce z Pravidelnej správy Európskej komisie o stave pripravenosti Slovenskej republiky na členstvo v EÚ.
b)	Zo schválených negociačných pozícií nevyplývajú žiadne záväzky pre Slovenskú republiku vo vzťahu k problematike upravovanej v nariadení vlády.

4.	Problematiky navrhovaného právneho predpisu dotýka právo Európskych spoločenstiev a Európskej únie a to:
a)	Smernica Rady 83/477/EHS zo dňa 19.9.1983 o ochrane zamestnancov pred rizikami súvisiacimi s vystavením azbestu pri práci v znení smernice 91/382/EHS a Smernice Európskeho parlamentu a Rady 53/2003/18ES z 27.3.2003,
b)	Smernica Rady 98/24/ES zo dňa 7.4.1998 o bezpečnosti a ochrane zdravia zamestnancov pred rizikami spojenými s chemickými činiteľmi používanými pri práci a smernica Rady 2000/39/ES, ktorou sa ustanovuje prvý zoznam indikačných expozičných limitných hodnôt pri práci,
c)	Smernica Rady 90/394/ES o ochrane pracovníkov pred rizikami spojenými s vystavením karcinogénom pri práci , ktorá je doplnená smernicou Rady 97/42/ES a smernicou Rady 99/38/ES,
d)	Smernica Európskeho parlamentu a Rady 2000/54/ES zo dňa 18.9.2000 o ochrane zamestnancov pred rizikami spojenými s expozíciou biologických činiteľov pri práci,
e)	Smernica 55/2003/10/ES Európskeho parlamentu a Rady zo 6.2.2003 o minimálnych zdravotných a bezpečnostných požiadavkách, pokiaľ ide o vystavenie zamestnancov rizikám vyplývajúcim z fyzikálnych škodlivín (hluk),

5.	Vyjadrenie stupňa zlučiteľnosti s právom EÚ: Vzhľadom na bod 4 vyjadrenie stupňa zlučiteľnosti je bezpredmetné.

6.	Gestorstvo (spolupracujúce rezorty): Na návrh nariadenia vlády sa nevzťahuje uznesenie vlády č. 962/2001 z m 10. októbra 2001.

7.	Účasť expertov EÚ a domácich expertov pri príprave návrhu nariadenia vlády: Bez účasti expertov

Osobitná časť

K § 1
Návrhom nariadenia vlády sa stanovujú kritériá na zaraďovanie prác do kategórií, ktoré sú nevyhnutné na zabezpečovanie ochrany zdravia zamestnancov pri práci. V súlade so splnomocňovacím ustanovením sa upravujú aj náležitosti návrhu na zaradenie prác do kategórií.

K § 2
Pre jednoznačné uplatňovanie nariadenia vlády v praxi je zaraďovanie prác do kategórií vymedzené podľa konkrétnych kritérií vo vzťahu k faktorom práce a pracovného prostredia a k odozve organizmu zamestnancov na špecifické pôsobenie týchto faktorov. V tomto ustanovení sú systematicky uvedené kategórie prác, podľa ktorých zamestnávateľ navrhuje zaradenie konkrétnych prác vykonávaných zamestnancami do kategórií. V prílohe č. 1 sú v tabuľkovom prehľade uvedené kritériá na zaraďovanie prác do kategórií podľa faktorov práce a pracovného prostredia.

K § 3
V prílohe č. 2 sa uvádzajú náležitosti návrhu na zaradenie prác do kategórií, ktorý predkladá zamestnávateľ orgánu na ochranu zdravia.
K § 4
Navrhuje sa, aby nariadenie vlády nadobudlo účinnosť 15. septembra 2004.